
Hőmérsékleteloszlás hatásának vizsgálata a muffinok reológiai tulajdonságaira

Különböző sütemények sütése során tapasztaltam, hogy az elhelyezkedés befolyásolja
a sütési időt. Ennek vizsgálata érdekében meghatározott receptek alapján 3-3 párhuzamos
mérés keretében sima és almás muffinokat sütöttem Venticell szárítószekrényben. A célom
volt, hogy megvizsgáljam, hogy a berendezés milyen hőmérsékleteloszlással bír, és a kisült
muffinok fizikai vizsgálataival, meghatározott paraméterek segítségével képet kapjak erről.
Ennek érdekében a sütőtér 27 pontját vizsgáltam, így 3 szinten, szintenként 3x3-as
elrendezésben helyezkedtek el a muffinok. A sütést 160 °C-on, előmelegített
szárítószekrényben végeztem. A 30 perces sütési idő elteltével kivett muffinok hőmérsékletét
azonnal megmértem, majd egy óra elteltével, azok színét, állományát (TPA mérés segítségével)
és porozitását szintén.
A szárítószekrényből kivett sütemények azonnal mért hőmérsékleteiben látszott a
sütőtér egyes szintjeinek eltérése, valamint a tálcaszinten belüli eltérés is. A legmagasabb
hőmérsékletet az alsó tálca mintái esetében tapasztaltam, itt is a sütő hátfalánál középen, a KH
pozícióban. A színmérés eredményeinél szignifikáns különbség mutatkozott a sima és almás
muffinok esetében egyaránt, a talpon mért L*, a* és b* értékekben az alsó tálca esetében.
Minden esetben a KH pozíció tér el, ám néhány esetben sorok között is tapasztalható
szignifikáns különbség.
A TPA mérés során kapott eredményeket összehasonlítva eltérések figyelhetőek meg a
tálcaszintek között és a pozíciókban egyaránt. Megállapítható a keménység és kohézió
paraméterek esetében a hasonló elkülönülés a hőmérséklet és színmérési eredményekkel
összhangban. A TPA paraméterei közül a legjobban használható paraméterek a kísérlet
szempontjából a keménység és a tapadósság voltak.
A porozitás kiértékelése során választott három paraméter közül (SD, CV és VAR) a
CV bizonyult alkalmasnak minták összehasonlítására. Az eredményeket megvizsgálva a
hőmérsékletéhez hasonlatos eloszlást tapasztaltam. azaz a sütő hátfalához közel magasabb CV
értékeket kaptam, míg az ajtó vonalában többségében alacsonyabbakat. Az almás muffinoknál
megfigyelhető szélesebb értéktartomány visszavezethető a tészták eltérő szerkezetére. Az alma
hozzáadásával a szerkezet inhomogénebbnek bizonyult, a gyümölcs miatt magasabb volt a
tészta nedvességtartalma is.
A kapott eredmény tükrében az egyenletes sütés érdekében célszerű a sütési idő alatt
változtatni a muffinok pozícióit nem csak a tálcán belül, hanem a szintek között is.



